Klima i Kolding Kommune
Klimaet påvirkes i høj grad af Den Jyske Højderyg, som deler kommunen i en stor østlig del med et terræn af bakker og dale ud mod kysten og i en mindre vestlig del med et fladt og sandet landskab. I vest betyder den sandede jordbund, at temperaturen om sommeren kan blive ganske høj, ligesom den ofte fører til en del bygedannelse. Modsat medvirker det bakkede terræn og de lerede jorder i øst til at dæmpe temperaturvariationen, om end temperaturerne i dalene kan blive ret lave om vinteren. Set over året ligger temperaturen i kommunen lige på landsgennemsnittet.
Det bakkede landskab skaber mange skyer og en del nedbør. Vestenvinden når dog at tørre ud på vej over Den Jyske Højderyg og bakkerne, og den østlige del af kommunen hører derfor til blandt Sønderjyllands tørreste områder. Det til trods er kommunen ganske våd med en årsnedbør, som ligger en del over landsgennemsnittet. I marts, maj og august er den endda en af landets ti vådeste. Med den megen nedbør følger mange skyer, og antallet af solskinstimer ligger derfor under landsgennemsnittet. Mest sol får de kystnære områder i øst.
Læs mere om natur og landskab i Kolding Kommune
Læs også om
Se alle artikler om Klima